Jong man sterf ná hy in koma terugkeer uit Noord-KoreaOtto tydens sy verhoor. Foto: AP Photo/Jon Chol Jin, File Die Amerikaanse student wat 17 maande lank in aanhouding in Noord-Korea was en vroeër die maand in ŉ koma in die VSA aangekom het nadat hy vrygelaat is, is dood. Otto Warmbier (22), wat verlede jaar tot 15 jaar tronkstraf en harde arbeid in Noord-Korea gevonnis is, is Maandagmiddag dood. “Hy was omring deur sy liefdevolle familie,” het die familie in ŉ verklaring gesê. Dokters wat Warmbier behandel het nadat hy van Noord-Korea af teruggekeer het, het vroeër gesê hy het asemhalingsprobleme weens ŉ oordosis medikasie. Die dokters wou egter nie spekuleer of daar doelbewus met sy medikasie gepeuter is nie aangesien daar byna geen besonderhede is rakende die behandeling wat hy in Noord-Korea ontvang het nie. Volgens die dokters het Warmbier ook ernstige neurologiese beserings gehad. Die VSA het intussen weer geëis dat die drie ander Amerikaanse burgers wat tans nog in Noord-Korea aangehou word, onmiddellik vrygelaat word. Warmbier het op 13 Junie in ŉ koma op die lughawe in Cincinnati in Ohio aangekom. ŉ Senior beampte van die Amerikaanse staatsdepartement het Warmbier se vrylating op humanitêre grondslag bewillig. Warmbier het op 13 Junie in Ohio aangekom voor hy na ‘n hospitaal geneem is. Foto: AP Photo/John Minchillo Warmbier is in Maart 2016 tot tronkstraf gevonnis nadat hy op Oujaarsaand in 2015 propagandamateriaal gesteel het. Hy het ŉ politieke banier gesteel by ŉ hotel in Pjongjang waar hy en ŉ toergroep tuisgegaan het. Hy is op 2 Januarie 2016 in hegtenis geneem toe hy die land wou verlaat. Warmbier was deel van ’n Nuwejaar-toergroep wat van Noord-Korea na Hongkong sou reis. Die VSA het geen diplomatieke of konsulêre verbintenis met Noord-Korea nie. Warmbier se ouers het geen woord van hul seun gehoor sedert hy gevonnis is nie. Warmbier moes soos ander buitelandse aangehoudenes ’n openbare erkenning van sy oortreding doen. Hy het ŉ bekentenis voorgelees wat glo vir hom geskryf is terwyl hy huilend om verskoning gevra en om sy vrylating gepleit het. Hy is ná ŉ uur lange verhoor gevonnis vir misdaad teen die regering. Volgens berigte het die Noord-Koreaanse owerhede gesê Warmbier het voedselvergiftiging opgedoen kort nadat hy gevonnis is en dat hy toe in die koma verval het. Daar is glo ook ŉ slaappil aan hom gegee.